Company Report ของดีที่อยากบอกต่อ
คุณใช้อะไรตัดสินใจซื้อหุ้นคะ เหตุผล อารมณ์ หรือความเชื่อ (เรื่องหุ้นเด็ดที่เขาว่ากัน)
29 ต.ค. 2565

คุณใช้อะไรตัดสินใจซื้อหุ้นคะ เหตุผล อารมณ์ หรือความเชื่อ (เรื่องหุ้นเด็ดที่เขาว่ากัน) 
ตั้งแต่ต้นปีที่ผ่านมา ดัชนีตลาดหลักทรัพย์แห่งประเทศไทย หรือ SET Index และมูลค่าการซื้อขายปรับตัวสูงขึ้นอย่างต่อเนื่อง จนทำให้อัตราส่วนราคาตลาดต่อกำไรสุทธิ (PE Ratio) สูง และมีหุ้นที่เข้าเกณฑ์ต้องวางเงินไว้ล่วงหน้าเต็มจำนวน (Cash Balance) เพิ่มขึ้นเป็นจำนวนมาก ในบรรดาหุ้นเหล่านี้ มีจำนวนถึง 2 ใน 3 ที่ไม่มีบทวิเคราะห์... บอกตรงๆ ว่าน่าห่วง
หุ้นติดเกณฑ์ Cash Balance คือ หุ้นที่ตลาดหลักทรัพย์ฯ ประกาศรายชื่อในวันทำการสุดท้ายของสัปดาห์ ซึ่งเป็นหุ้นที่มีลักษณะตามที่ตลาดหลักทรัพย์ฯ กำหนด โดยมักเป็นหุ้นที่มีการซื้อขายผิดไปจากสภาพปกติของตลาด และมี Turnover List หรือหุ้นที่มีอัตราการซื้อขายหมุนเวียนสูงที่ ก.ล.ต. ประกาศเป็นปัจจัยหนึ่ง การที่ผู้ลงทุนต้องฝากเงินไว้เต็มจำนวนก่อนที่จะซื้อหุ้นในกลุ่มนี้ก็เพื่อชะลอความร้อนแรง ซึ่งหากร้อนแรงแล้วยังไม่มีบทวิเคราะห์หรือข้อมูลให้ผู้ลงทุนใช้ในการตัดสินใจอีก จะยิ่งเพิ่มความเสี่ยงให้ผู้ลงทุนที่เข้าไปซื้อโดยหวังจะเก็งกำไรในหุ้นนั้น เพราะผู้ลงทุนอาจตกเป็นเหยื่อข่าวลือข่าวลวงและคิดว่าหุ้นนั้นจะไปได้ต่อ
ในขณะเดียวกัน เป็นที่รับรู้กันว่าบริษัทหลักทรัพย์ (บล.) ให้ความสนใจที่จะออกบทวิเคราะห์ของบริษัทจดทะเบียนขนาดใหญ่มากกว่า โดยจากการรวบรวมข้อมูลพบว่า บทวิเคราะห์ของบริษัทขนาดกลางและเล็ก (NonSET100) ครอบคลุมเพียง 1 ใน 3 ของหุ้นทั้งหมดในกลุ่มนี้ และหุ้นที่ไม่มีบทวิเคราะห์ส่วนมากซื้อขายโดยผู้ลงทุนบุคคลเป็นส่วนใหญ่ ขณะที่ผู้ลงทุนสถาบันและผู้ลงทุนต่างประเทศซื้อขายหุ้นที่ไม่มีบทวิเคราะห์น้อยมาก และเป็นที่น่าสังเกตว่า หุ้นที่มีผลการประเมินการกำกับดูแลกิจการ (CG) ตั้งแต่ 3 ดาวขึ้นไป ส่วนมากมีบทวิเคราะห์เนื่องจากนักวิเคราะห์สามารถเข้าถึงข้อมูลได้ ผู้บริหารมีความน่าเชื่อถือ และข้อมูลมีความโปร่งใส ดังนั้น การส่งเสริม CG ของบริษัทจดทะเบียนจึงมีส่วนที่จะทำให้ บล. สนใจทำบทวิเคราะห์ให้ครอบคลุมมากขึ้น เป็นผลดีต่อทั้งผู้ลงทุนและบริษัทจดทะเบียนเอง
ในด้าน บล. ซึ่งเป็นผู้จัดทำบทวิเคราะห์ ตั้งแต่วันที่ 1 มิ.ย.ที่ผ่านมา ก.ล.ต.ได้ขอความร่วมมือให้จัดทำข้อมูลหลักทรัพย์ (Company Report) สำหรับหุ้นที่ยังไม่มีบทวิเคราะห์ (Full Report) แต่อยู่ในความสนใจของผู้ลงทุน เพื่อให้ผู้ลงทุนมีข้อมูลพื้นฐานของหุ้นเหล่านั้นประกอบการตัดสินใจลงทุน โดยขอให้เป็นหุ้นที่มีปริมาณซื้อขายสูงสุด 20 อันดับแรก หรือหุ้นที่มีปริมาณซื้อขายสูงสุด 10 อันดับแรกของลูกค้าบุคคล ในรอบสัปดาห์ที่ผ่านมา (หุ้นที่ติดเกณฑ์ Cash Balance ไม่มากก็น้อยน่าจะอยู่ในกลุ่มที่ บล. จะทำ Company Report) โดย บล. เผยแพร่ Company Report ในวันทำการแรกของสัปดาห์ถัดไปในช่วงก่อนเปิดตลาดรอบบ่าย ซึ่งผู้ลงทุนสามารถติดตามได้ที่เว็บไซต์ของ บล.
ถึงแม้ Company Report มีเนื้อหาน้อยกว่าบทวิเคราะห์ ซึ่งเป็น Full Report แต่มีข้อมูลพื้นฐานสำคัญที่เป็นประโยชน์ อาทิ ลักษณะทางธุรกิจและหมวดธุรกิจของบริษัท การเคลื่อนไหวของราคาหุ้นและปริมาณการซื้อขายย้อนหลังในรอบ 1 ปีที่ผ่านมา และเปรียบเทียบกับ SET Index ตัวเลขงบการเงินแบบย่อ เปรียบเทียบ 2 ปี และ 2 ไตรมาสล่าสุด สัดส่วนรายได้จากฐานธุรกิจต่างๆ ข้อมูล Financial Ratio ที่สำคัญ (สภาพคล่อง, ประสิทธิภาพการใช้สินทรัพย์, ความสามารถในการทำกำไร และความสามารถในการชำระหนี้) ข้อมูลหุ้นประเภทต่างๆ ที่บริษัทออก พร้อมทั้งมูลค่าทางบัญชีและมูลค่าตลาด รวมทั้งเปรียบเทียบความน่าสนใจในการลงทุนโดยเปรียบเทียบ PE และ PB Ratio กับบริษัทที่อยู่ในกลุ่มธุรกิจเดียวกัน นอกจากนี้ ยังมีรายชื่อผู้ถือหุ้น 5 อันดับแรก พร้อมจำนวนหุ้นและสัดส่วนที่ถือ รายชื่อกรรมการและผู้บริหาร และข้อมูลที่บริษัทแจ้งให้ผู้ลงทุนทราบย้อนหลังอย่างน้อย 3 เดือนอีกด้วย 
Company Report เป็นหนึ่งในแหล่งข้อมูลดีๆ ที่นอกเหนือจากบทวิเคราะห์หลักทรัพย์ ซึ่งช่วยให้ผู้ลงทุนสามารถทำความรู้จักบริษัทที่ตนจะลงทุน พร้อมทั้งร่อนตะแกรงคัดเลือกหุ้นดี มีคุณภาพ ไม่หลงภาพมายาหรือข่าวลือข่าวลวง แล้วคุณจะพบว่าการลงทุนอย่างมีเหตุผล ไม่ใช้อารมณ์หรือความเชื่อ (ที่อาจผิด) นั้น ช่วยลดความเสี่ยงในการลงทุนได้ อ่านแล้วดีอย่าลืมบอกต่อด้วยนะคะ
“ก.ล.ต. อยากให้คนไทยลงทุนด้วยความรู้ความเข้าใจที่ถูกต้อง”